KOMISSION ASETUS (ETY) N:o 565/68,

annettu 24 päivänä huhtikuuta 1968,

Puolasta lähtöisin olevien teurastettujen kukkojen, kanojen ja kananpoikien sekä ankkojen ja hanhien lisämaksujen vahvistamatta jättämisestä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon siipikarjanliha-alan yhteisestä markkinajärjestelystä 13 päivänä kesäkuuta 1967 annetun neuvoston asetuksen N:o 123/67/ETY(1),

ottaa huomioon lisämaksun vahvistamisesta kolmansista maista lähtöisin olevien siipikarjatuotteiden tuonnille 26 päivänä kesäkuuta 1967 annetun komission asetuksen N:o 163/67/ETY(2) ja erityisesti sen 4 artiklan,

sekä katsoo, että

jos jonkin tuotteen vapaasti rajalla -tarjoushinta laskee alle sulkuhinnan, tähän tuotteeseen sovellettavaa maksua on korotettava sulkuhinnan ja tämän tarjoushinnan erotuksen suuruisella lisämaksulla,

tätä lisämaksua ei kuitenkaan sovelleta kolmansiin maihin, jotka ovat valmiit ja kykenevät takaamaan, että tuotaessa yhteisöön niiden alueelta peräisin ja lähtöisin olevia tuotteita käytetty hinta ei ole sulkuhintaa alhaisempi ja että kaikki kaupan vääristymät voidaan välttää,

Puolan kansantasavallan hallitus on 24 päivänä huhtikuuta 1968 päivätyllä kirjeellä ilmoittanut olevansa valmis antamaan tämän takuun teurastettujen kukkojen, kanojen ja kananpoikien sekä ankkojen ja hanhien yhteisöön viennin osalta; se valvoo, että tuotteet vie ainoastaan valtion ulkomaankauppakeskus "Animex"; se valvoo myös, että edellä mainittuja tuotteita ei toimiteta tulliselvityspäivänä voimassa olevaa sulkuhintaa alhaisempaan vapaasti yhteisön rajalla -tarjoushintaan; tätä varten se määrää valtion ulkomaankauppakeskus "Animexin" välttämään erityisesti toimenpiteitä, jotka saattavat epäsuorasti johtaa sulkuhintaa alempiin hintoihin, kuten kaupanpito- tai kuljetuskustannuksista vastaamista, alennusten myöntämistä, kytketyistä kaupoista sopimista tai muita vaikutukseltaan vastaavia toimenpiteitä,

Puolan kansantasavallan hallitus on lisäksi ilmoittanut olevansa valmis antamaan säännöllisesti valtion ulkomaankauppakeskus "Animexin" välityksellä komissiolle tiedoksi teurastettujen kukkojen, kanojen ja kananpoikien sekä ankkojen ja hanhien yhteisöön vientiä koskevat yksityiskohtaiset tiedot ja antamaan komissiolle mahdollisuuden valvoa jatkuvasti toteutettujen toimenpiteiden tehokkuutta,

tämän takuun antamista koskevan ilmoituksen noudattamiseen liittyvistä ongelmista on keskusteltu yksityiskohtaisesti Puolan kansantasavallan edustajien kanssa; näiden keskustelujen perusteella voidaan arvioida, että tämä kolmas maa kykenee noudattamaan antamaansa ilmoitusta; tämän vuoksi lisämaksua ei pitäisi kantaa Puolan kansantasavallasta peräisin ja lähtöisin olevien edellä mainittujen tuotteiden tuonnilta, ja

siipikarjanlihan ja munien hallintokomitea ei ole antanut lausuntoaan puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Asetuksen N:o 123/67/ETY 4 artiklan mukaisesti vahvistettuja maksuja ei koroteta lisämaksulla Puolan kansantasavallasta peräisin ja lähtöisin olevien, yhteisen tullitariffin nimikkeeseen 02.02:sta kuuluvien jäljempänä lueteltujen tuotteiden tuonnilta:

a) paloittelemattomat teurastetut kukot, kanat ja kananpojat, kynittyinä, suolistettuina, päineen ja koipineen (ns. 83-prosenttista kanaa);

b) paloittelemattomat teurastetut kukot, kanat ja kananpojat, kynittyinä, puhdistettuina, ilman päätä ja koipia, mutta sydämen, maksan ja kivipiiran kanssa (ns. 70-prosenttista kanaa);

c) paloittelemattomat teurastetut kukot, kanat ja kananpojat, kynittyinä, puhdistettuina, ilman päätä ja koipia ja ilman sydäntä, maksaa ja kivipiiraa (ns. 65-prosenttista kanaa);

d) paloittelemattomat teurastetut ankat, kynittyinä, veret laskettuina, puhdistamattomina tai suolistettuina, päineen ja koipineen (ns. 85-prosenttista ankkaa);

e) paloittelemattomat teurastetut ankat, kynittyinä, puhdistettuina, ilman päätä ja koipia, mutta sydämen, maksan ja kivipiiran kanssa tai niitä ilman (ns. 70-prosenttista ankkaa);

f) paloittelemattomat teurastetut hanhet, kynittyinä, veret laskettuina, puhdistamattomina, päineen ja koipineen (ns. 82-prosenttista hanhea);

g) paloittelemattomat teurastetut hanhet, kynittyinä, puhdistettuina, ilman päätä ja koipia, mutta sydämen ja kivipiiran kanssa tai niitä ilman (ns. 75-prosenttista hanhea).

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 24 päivänä huhtikuuta 1968.

Komission puolesta

Puheenjohtaja

Jean REY

(1) EYVL N:o 117, 19.6.1967, s. 2301/67

(2) EYVL N:o 129, 28.6.1967, s. 2577/67